14.04.2009 11:41   "Menetletava kriminaalasja raames tuvastati, et eelmisel nädalal maksumärgi kontrollimiseks erinevatest poodidest ja OÜ Baltmodum laost ära võetud 62 644 pudelist 37 193 ehk 59 protsendil on kasutatud võltsitud maksumärki," teatas riigiprokuratuur.    Menetluse käigus on välja selgitatud, et võltsitud maksumärke on kasutatud OÜ Offex Groupi 26 779 tootel kaubamärkidega "Talu Viin", "Kodu Viin", "Psenichnaja Vodka", "Vodka Avans" ja "RõõmuAllikas." Võltsitud maksumärgi kahtlus lasub ka 10 414 pudelil viinal "Oma viin", mis alkoholiregistri andmetel on AS  Remedia toodang, kuid esialgsete uurimisandmete kohaselt võis ka seda viina toota OÜ Offex Group.    Võltsitud maksumärgiga alkoholipudeleid leiti peamiselt OÜ Naltu, OÜ Kauba-PT, AS OG Elektra (Grossi Toidukaubad), AS Helter_R, OÜ Feenoks ja AS Tabacalera kaubandusketti kuuluvates poodides.    "Eeluurimise käigus ei ole tuvastatud võltsmärgiga alkoholi müüki teiste ettevõtete hulgi ja jaemüügikettides. Seega ei kõrvaldata OÜ Offex ja AS-i Remedia tooteid teistest kaubandusettevõtetest,"  märkis riigiprokuratuur.    Maksu- ja tolliameti uurimisosakonna juhataja Rene Kanniste ütles, et 31. märtsil koos keskkriminaalpolitsei eriüksusega K-komando firmade Offex Group ja Baltmodum territooriumitel ning kuue isiku elukohas teostatud läbiotsimiste käigus leiti ligi 20 000 võltsitud maksumärki.    "Offex Groupi toodete turustamisega tegelevas Baltmodumis leiti 15 alust valmistoodanguga, mis esialgse vaatluse tulemusena kannavad võltsimise tunnustega maksumärke," lisas ta.    Riigiprokurör Piret Paukštyse sõnul on kohus selle kriminaalasja raames neljalt isikult arestinud kolm korterit, kuus kinnistut ning sõiduki Toyota Land Cruiser. "Samuti on blokeeritud mitmed väärtpaberi-ja arvelduskontod ning ära on võetud läbiotsimisel leitud sularaha summas 1,5 miljonit krooni. Enam kui 37 000 võltsitud maksumärgi kasutamisega võidi riigile tekitada kahju ligikaudu 1,4 miljonit krooni," täpsustas riigiprokurör.    Riigiprokuratuuri taotlusel võttis kohus 2. aprillil vahi  alla Offex Groupi omaniku ja ka Remedia omanikeringi kuuluva 39-aastase Igor Zavizioni, 33-aastase Baltmodumi juhi Edgar Noode ja 34-aastase Jevgeni, keda kahtlustakse suures ulatuses võltsitud maksumärkide kasutamises ja käibele laskmises ning kuritegelikku ühendusse kuulumises.    Lisaks on kriminaalasjas kahtlustus esitatud veel kolmele isikule ning juriidilistele isikutele Offex Group ja Baltmodum. AS-ile Remedia selle kriminaalasja raames kahtlust esitatud ei ole.